PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/KV/1/1/198						        Bratislava 28.06.2001 

Protimonopolný úrad Slovenskej republiky, I. výkonný odbor, v správnom konaní začatom na podnet podnikateľa OMV Slovensko, spol. s r.o., Moskovská 13, 811 08 Bratislava, zastúpeného advokátskou kanceláriou JUDr. Evy Hladkej, Slovnaft, a.s. - DOČ, 824 12 Bratislava 23,  vo veci preskúmania, či činnosti a konania uvedené v Zmluve o marketingovej podpore zo dňa 06.03.2001 uzavretej medzi podnikateľmi OMV Slovensko, spol. s r.o., Moskovská 13, 811 08 Bratislava a ITALMARKET SLOVAKIA, a.s., Holubyho 1/A, 811 03 Bratislava nie sú v rozpore s  § 3 a 4 alebo či jednotlivé dohody obmedzujúce súťaž nie sú v rozpore s § 5 ods. 1 zákona č. 188/1994 Z.z. o ochrane hospodárskej súťaže v znení neskorších predpisov takto

rozhodol:

1. na základe § 5 ods. 3 zákona č. 188/1994 Z.z. o ochrane hospodárskej súťaže v znení neskorších predpisov činnosti a konania uvedené v článkoch I., II., III., IV. bod 1 až 8, V., VI., VII. a VIII. Zmluvy o marketingovej podpore uzatvorenej dňa 06.03.2001 medzi podnikateľmi OMV Slovensko, spol. s r.o., Moskovská 13, 811 08 Bratislava a  ITALMARKET SLOVAKIA, a.s., Holubyho 1/A, 811 03 Bratislava nie sú v rozpore s § 3 zákona č. 188/1994 Z.z. o ochrane hospodárskej súťaže v znení neskorších predpisov, 

2. na základe § 5 ods. 3 zákona č. 188/1994 Z.z. o ochrane hospodárskej súťaže v znení neskorších predpisov činnosti a konania uvedené v článku IV. bod 9 Zmluvy o marketingovej podpore uzatvorenej dňa 06.03.2001 medzi podnikateľmi OMV Slovensko, spol. s r.o., Moskovská 13, 811 08 Bratislava a ITALMARKET SLOVAKIA, a.s., Holubyho 1/A, 811 03 Bratislava sú v rozpore s § 3 zákona č. 188/1994 Z.z. o ochrane hospodárskej súťaže v znení neskorších predpisov,

3. na základe § 5 ods. 3 zákona č. 188/1994 Z.z. o ochrane hospodárskej súťaže v znení neskorších predpisov Zmluva o marketingovej podpore uzatvorená dňa 06.03.2001 medzi podnikateľmi OMV Slovensko, spol. s r.o., Moskovská 13, 811 08 Bratislava a ITALMARKET SLOVAKIA, a.s., Holubyho 1/A, 811 03 Bratislava nie je v rozpore s § 5 ods. 1 zákona č. 188/1994 Z.z. o ochrane hospodárskej súťaže v znení neskorších predpisov. 

Odôvodnenie:

Na základe podnetu podnikateľa OMV Slovensko, spol. s r.o., Moskovská 13, 811 08 Bratislava (ďalej len „OMV Slovensko, spol. s r.o.“) začalo dňa 28.03.2001 správne konanie v zmysle § 12 ods. 1 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „ zákon“) v spojení s § 18 ods. 2 zákona č. 71/1967 Zb. o správnom konaní. Podnet sa týkal požiadavky na vydanie rozhodnutia v zmysle § 5 ods. 3 zákona, či činnosti a konania uvedené v Zmluve o marketingovej podpore zo dňa 06.03.2001 (ďalej len „Zmluva“) uzavretej medzi podnikateľmi OMV Slovensko, spol. s r.o. a ITALMARKET SLOVAKIA, a.s., Holubyho 1/A, 811 03 Bratislava (ďalej len „ITALMARKET SLOVAKIA, a.s.“) nie sú v rozpore s § 3 a 4 zákona alebo či jednotlivé dohody obmedzujúce súťaž nie sú v rozpore s § 5 ods. 1 zákona.

Účastníkmi správneho konania podľa § 12 ods. 2 zákona sú podnikatelia OMV Slovensko, spol. s r.o. a ITALMARKET SLOVAKIA, a.s. Správny poplatok bol uhradený formou kolkových známok v hodnote 2000,- Sk dňa 10.04.2001.

Úrad pri posudzovaní jednotlivých ustanovení článkov Zmluvy vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu. Pritom dohodou podnikateľov je každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí, zmení alebo zruší ich práva a záväzky. 

Predmetná Zmluva upravuje vzťahy medzi spoločnosťou OMV Slovensko, spol. s r.o., ktorá je prevádzkovateľom čerpacích staníc OMV (ďalej len „ČS OMV“) a spoločnosťou ITALMARKET SLOVAKIA, a.s. zaoberajúcou sa importom a distribúciou potravinárskeho a doplnkového sortimentu. Jednotlivé ustanovenia Zmluvy úrad zhodnotil nasledovne: články I., II., III., IV. bod 1 až 8, V., VI., VII. a VIII. Zmluvy nie sú v rozpore s § 3  zákona a nie sú obmedzeniami hospodárskej súťaže.  
     
V článku IV. Práva a povinnosti, v bode 9 Zmluvy sa uvádza: „Obchodný zástupca bude na základe hlásenia zastúpeného v odseku 6. vyvíjať úsilie na zabezpečenie nápravy u odberateľov, ktorí sa do akcie nezapojili, alebo nesprávnym spôsobom a nedostatočne umiestnili propagačné plagáty dodané zastúpeným.“  Obchodný zástupca je v zmysle Zmluvy OMV Slovensko, spol. s r.o. a zastúpený je ITALMARKET SLOVAKIA, a.s. Odberateľ je nájomca ČS OMV. Odberatelia podnikajú v oblasti predaja doplnkového tovaru v shopoch ČS OMV samostatne, vo vlastnom mene a na vlastný účet, čiže ide o samostatných živnostníkov. Analýzou uvedeného ustanovenia úrad dospel k záveru, že toto ustanovenie Zmluvy zakladá obmedzenie voľnosti konania odberateľov, ako samostatných účastníkov trhu, v slobodnom rozhodovaní, či sa do určitej marketingovej akcie zapoja alebo nie, t.j. ide o dohodnuté obmedzenie voľnosti konania. Z tohto dôvodu úrad konštatuje, že činnosti a konania uvedené v článku IV. bod 9 Zmluvy sú v zmysle § 3 ods. 1 zákona zakázané a v zmysle § 3 ods. 3 neplatné. Z obsahu Zmluvy vyplýva, že článok IV. bod 9 možno v zmysle § 3 ods. 3 oddeliť od ostatného obsahu Zmluvy, preto je neplatná len táto časť Zmluvy. 

V zmysle § 5 ods. 1 zákona sa zákaz podľa § 3 a 4 nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5 % celkového podielu zhodných alebo vzájomne zastupiteľných tovarov na relevantnom trhu okrem   

a)  dohôd obmedzujúcich súťaž, uvedených v § 3 ods. 2 písm. a) a c) alebo
b) obmedzovania súťaže dohodami obmedzujúcimi súťaž, ktorých úhrnný účinok    presahuje 5 % celkového podielu zhodných alebo vzájomne zastupiteľných tovarov na relevantnom trhu.

Vzhľadom na to, že článok IV. bod 9 Zmluvy nie je obmedzením hospodárskej súťaže v zmysle § 3 ods. 2 písm. a) a c) zákona úrad uskutočnil analýzu postavenia zmluvných strán na relevantnom trhu a úhrnného účinku celkového podielu zhodných alebo vzájomne zastupiteľných tovarov na relevantnom trhu  v zmysle § 5 ods. 1 zákona.  

Úrad vymedzil relevantný trh v súlade s predmetom Zmluvy nasledovne. Geografickým relevantným trhom je územie Slovenskej republiky. Vecným relevantným trhom je trh marketingovej činnosti pozostávajúcej z organizácie marketingových akcií, t.j. tržieb za prenájom reklamných plôch, pričom ide o činnosť v oblasti alkoholické nápoje, nealkoholické nápoje, cukrovinky a tabak. 

Úrad sa v rámci prieskumu relevantného trhu obrátil na všetkých prevádzkovateľov čerpacích staníc pohonných látok, na spoločnosť ITALMARKET SLOVAKIA, a.s. a na najväčších distribútorov resp. predajcov na území SR v oblasti alkoholické nápoje, nealkoholické nápoje, cukrovinky a tabak so žiadosťou o predloženie požadovaných údajov. Tieto údaje boli zo strany oslovených subjektov označené ako obchodné tajomstvo, preto nebudú v tomto rozhodnutí uvedené. Zo získaných údajov úrad zistil, že úhrnný účinok dohôd zhodných a zastupiteľných na relevantnom trhu v zmysle § 5 ods.1 písm. b) zákona je 0,53 %. Úrad tento podiel určil ako podiel celkových tržieb za marketingovú činnosť v rámci všetkých čerpacích staníc na území SR vo vzťahu k celkovej výške tržieb za marketingovú činnosť dosahovanú na území SR. Pri zisťovaní celkovej výšky tržieb za marketingovú činnosť dosahovaných všetkými podnikateľmi na území SR úrad vychádzal z predpokladu, že objem týchto tržieb je zhodný s objemom finančných prostriedkov vynakladaných jednotlivými podnikateľmi na marketingovú činnosť. Z tohto dôvodu úrad oslovil rozhodujúcich distribútorov resp. predajcov na území SR v oblasti alkoholické nápoje, nealkoholické nápoje, cukrovinky a tabak (ich zoznam je súčasťou spisového materiálu).

Ďalej úrad skúmal spoločný podiel účastníkov dohody obmedzujúcej súťaž na relevantnom trhu SR v zmysle § 5 ods. 1 zákona. Zo získaných údajov úrad zistil, že spoločný podiel účastníkov dohody na relevantnom trhu je 0,14 %. 

Z uvedených skutočností vyplýva, že sa na túto Zmluvu vzťahuje výnimka zo zákona v zmysle § 5 ods. 1 zákona (princíp de minimis).

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia. 

Poučenie o rozklade:

Podľa  § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohoto rozhodnutia rozklad. Včas podaný rozklad má odkladný účinok.

	

									Ing. Ladislav Szabó       
								    riaditeľ I. výkonného odboru

Rozhodnutie sa doručí:

1. Mgr. Zahoráková Renáta, Advokátska kancelária JUDr. Eva Hladká, Slovnaft, a.s. – DOČ, 824 12 Bratislava
2. ITALMARKET SLOVAKIA, a.s., Ing. Stanislav Ježo, Predseda predstavenstva,    Holubyho 1/A,    811 03 Bratislava